DIRETTIVA TAL-KUMMISSJONI 2008/126/KE
tad-19 ta’ Diċembru 2008
li temenda d-Direttiva 2006/87/KE tal-Parlament Ewropew u tal-Kunsill li tistabbilixxi r-rekwiżiti teknici għall-bastimenti tal-passaġġi fuq l-ilma interni
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 2006/87/KE tal-Parlament Ewropew u tal-Kunsill tat-12 ta’ Diċembru 2006 li tistabbilixxi r-rekwiżiti tekniċi għall-bastimenti tal-passaġġi fuq l-ilma interni u li tħassar id-Direttiva tal-Kunsill 82/714/KEE (1), u b’mod partikolari l-Artikolu 20, il-paragrafu 1 tagħha,
Billi:
(1)
Struzzjonijiet amministrattivi vinkolanti ġew adottati skont l-Artikolu 22 tal-Konvenzjoni Riveduta għan-Navigazzjoni fir-Renu. Jeħtieġ għalhekk li d-Direttiva 2006/87/KE tiġi emendata f’dan is-sens.
(2)
Għandu jiġi żgurat li ċ-ċertifikat tal-bastimenti Komunitarju u ċ-ċertifikat tal-bastimenti pprovduti f’konformità mar-Regolament għall-Ispezzjonijiet tal-Bastimenti tar-Renu jinħarġu fuq il-bażi ta’ rekwiżiti tekniċi li jiggarantixxu livell ekwivalenti ta’ sikurezza.
(3)
Sabiex jevitaw it-tfixkil għall-kompetizzjoni u kif ukoll livelli differenti ta’ sikurezza, l-emendi għad-Direttiva 2006/87/KE għandhom jiġu implimentati malajr kemm jista’ jkun.
(4)
Il-miżuri previsti f’din id-Direttiva huma konformi mal-opinjoni tal-Kumitat stabbilit skont l-Artikolu 7 tad-Direttiva tal-Kunsill 91/672/KEE tas-16 ta’ Diċembru 1991 dwar ir-rikonoxximent reċiproku taċ-ċertifikati nazzjonali ta’ kaptani ta’ bastimenti għat-trasport ta’ merkanzija u passiġġieri fuq passaġġi fuq l-ilma (2),
ADOTTAT DIN ID-DIRETTIVA:
Artikolu 1
L-Appendiċi II għall-Anness II għad-Direttiva 2006/87/KE għandu jiġi emendat kif stabbilit fl-Anness għal din id-Direttiva.
Artikolu 2
L-Istati Membri li għandhom passaġġi fuq l-ilma interni kif imsemmi fl-Artikolu 1(1) tad-Direttiva 2006/87/KE għandhom iġibu fis-seħħ il-liġijiet, ir-regolamenti u d-dispożizzjonijiet amministrattivi meħtieġa biex ikunu konformi ma’ din id-Direttiva fis-seħħ mit-30 ta’ Diċembru 2008. Huma għandhom jikkomunikaw lill-Kummissjoni minnufih it-test ta’ dawn id-dispożizzjonijiet.
Meta l-Istati Membri jadottaw dawn id-dispożizzjonijiet, dawn tal-aħħar għandhom jinkludu referenza għal din id-Direttiva jew ikunu akkumpanjati minn tali referenza fl-okkażjoni tal-pubblikazzjoni uffiċjali tagħhom. L-Istati Membri għandhom jiddeterminaw huma kif għandha issir din ir-referenza.
Artikolu 3
Din id-Direttiva għandha tidħol fis-seħħ fil-jum meta tiġi ppubblikata f’Il-Ġurnal Uffiċjali tal-Unjoni Ewropea.
Artikolu 4
Din id-Direttiva hija indirizzata lill-Istati Membri li għandhom passaġġi fuq l-ilma interni kif imsemmi fl-Artikolu 1(1) tad-Direttiva 2006/87/KE.
Magħmul fi Brussell, 19 ta’ Diċembru 2008.